Oluf Chrysostomus

Oluf Chrysostomus (Chrysostomus er en latinsk form af det græske Χρυσóστομος som betyder "Gyldenmund"), født ca. 1500 i Hjørring, hvorfor han undertiden kalder sig Hæryngianus (latin for hjørringenseren) var en dansk biskop.

Han har formentlig studeret i udlandet, dog uvist hvor. 1527 var han læsemester ved Københavns Universitet, og i 1529 kaldtes han til læsemester ved den samme år oprettede evangeliske præsteskole i Malmø, hvor han tillige blev rektor. Året efter deltog han i de religionsforhandlinger, der blev holdt i København samtidig med herredagen. 1537 blev han sognepræst ved Vor Frue Kirke i København, og samtidig eller måske lidt senere professor i retorik ved Københavns Universitet. 1537-40 var han desuden universitetets rentemester – hvilket svarer nogenlunde til en moderne økonomichef. 1539 blev han læsemester i teologi, 1542-43 var han universitetets rektor, og 24. november 1544 kreeredes han til Doctor theologiæ (se Doktorgrad). 1548 kaldtes han til superintendent (sådan hed de første efterreformatoriske biskopper) i Vendelbo stift. På sine rejser i stiftet førte han en liste over de lokale præsters bøger (Opellæ in usum parochiarum editæ).

Han startede latinskole i Hjørring og Thisted i 1549. 

Han døde 8. september 1553. Der er en mindesten i Sct. Knuds Kilde i Hjørring.

Han ægtede Mette, der senere ægtede sognepræst i Dronninglund Mads Ibsen Finger (død 1571).

Værker 
 Lamentatio ecclesie versibus exposita. Malmogiæ 1529.
 Lamentatio ecclesiæ. Kirkens klagemål foredraget i Vor Frue Kirke i København 3. pinsedag 1529. På ny udgivet ved H.F. Rørdam. Kbh. 1886.
 I Frans Vormordsen, Apologia adversus Lundenses canonicos Malmø 1533: Ad libellum apologeticum in publicum exiturum carmen Phaleucium og i Peder Laurensen Expostulatio ad canonicos Lundenses Malmø 1533: Carmen ad lectorem Han oversatte til latin og forøgede Geenswar, som Dannemarcks riigis christelige Predicanther kortelig gaffve paa the xxvij Klagemaale, ther prelaterne oc theres clerckerii førde offver thennum. Viborg 1530 – Oversættelsen er trykt i M. Wøldike: Apologia concionatorum evangelicorum, nunc Danice et Latine edita Hafniæ 1739-49.
 I Danske Magazin 3. R. I p.68-87 er trykt hans universitetsregskaber 1537-39 og 1539-40 ved L. Engelstoft. Regnskabet for 1537-38 tidligere trykt i Selmer, Akademiske Tidender 1834 p.282-93.
 I Kirkehistoriske Samlinger 3. R. I p.177-212 har D.H. Wulff efter et håndskrift meddelt hans fortegnelse over præsternes bogsamlinger i Vendelbo stift. I denne optegnelse p.185 o. fl. st. omtales et ellers ukendt skrift af ham: Opellæ in usum parochiarum editæ, jf. p.168.
 Han havde andel i og var muligvis den egentlige forfatter til de københavnske teologers skrift: Epistola ad canonicos Roskildenses trykt i Dänische Bibl. VII p.123-29; jf, Rørdam, Københavns Universitets Historie I p.160-1. Desuden havde han en væsentlig andel i redaktionen af Ordinatio ecclesiastica regnorum Daniæ et Norvegiæ et ducatuum Slesvicensis Holsatiæ Hafniæ 1537, jf. Kirkehistoriske Samlinger IV p.36, 206-7.

 Kilder 
 H. Ehrencron-Müller, Forfatterlexikon omfattende Danmark, Norge og Island indtil 1814'', Bind II. København: H. Aschehoug & Co 1925.

Eksterne henvisninger 
 
 Biografi i Dansk biografisk Lexikon
 Biografi i Salmonsens Konversationsleksikon

Danskere i 1500-tallet
Rektorer ved Københavns Universitet
Biskopper over Aalborg Stift
Personer i Dansk Biografisk Leksikon